《青县晚泊》
清代·陈奉兹

澄波滋落晖，潞水引早秋。近舍光欲敛，远墟照未收。

瞻林会归光，吾亦泊其舟。软莎如壁毯，居人分坐俦。

老翁弄其孙，嬉笑时抱头。水边委剉草，同伺驴与牛。

月出凉风来，长禾动悠悠。城郭去京远，不识见吏愁。

作者简介：（1726—1799）清江西德化人，字时若，号东浦。乾隆二十五年进士。自四川阆中知县擢茂州知州。金川之役，主炮局及修治桥路，劳绩甚著。在蜀二十年，官至按察使。后调河南，迁江苏，为江宁布政使九年，治以简静为主。有《敦拙堂集》。